CELEX: 62010TN0242
Language: el
Date: 2010-05-27 00:00:00
Title: Υπόθεση T-242/10: Προσφυγή της 27ης Μαΐου 2010 — Danzeisen κατά Επιτροπής

14.8.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 221/47
            
         Προσφυγή της 27ης Μαΐου 2010 — Danzeisen κατά Επιτροπής
   (Υπόθεση T-242/10)
   ()
   2010/C 221/78
   Γλώσσα διαδικασίας: η γερμανική
   
      Διάδικοι
   
   
      Προσφεύγων: Werner Danzeisen (Eichstetten, Γερμανία) (εκπρόσωπος: H. Schmidt, δικηγόρος)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               να κηρύξει ανίσχυρο τον κανονισμό (ΕΕ) 271/2010 της Επιτροπής, καθόσον τροποποιεί τον κανονισμό (ΕΚ) 889/2008, με αποτέλεσμα να επιβάλλεται με το παράρτημα XI, μέρος Α, σημείο 9, του κανονισμού αυτού, όσον αφορά τον λογότυπο βιολογικής παραγωγής της ΕΕ κατά το άρθρο 57, η νομική υποχρέωση ότι ο λογότυπος αυτός πρέπει να χρησιμοποιείται «σύμφωνα με τους κανόνες που συνοδεύουν την καταχώρισή του […] στο μητρώο του Γραφείου της Μπενελούξ για την πνευματική ιδιοκτησία», καθόσον ιδίως οι κανόνες αυτοί (κανόνες χρήσης του συλλογικού σήματος) ορίζουν
               
                           —
                        
                        
                           στο άρθρο 2, παράγραφος 4, ότι κανείς, άρα ούτε ο προσφεύγων, δεν μπορεί να χρησιμοποιεί τον λογότυπο βιολογικής παραγωγής της ΕΕ «without empowerment from the Bodies designed or recognised in accordance with the Community Regulations», δηλαδή χωρίς να του έχει χορηγηθεί άδεια χρήσης του λογοτύπου αυτού από τις ελεγκτικές αρχές ή τα ελεγκτικά όργανα που έχουν οριστεί ή αναγνωριστεί σύμφωνα με τη νομοθεσία της Ένωσης,
                        
                     
                           —
                        
                        
                           στο άρθρο 4 (ρήτρα αποκλεισμού της ευθύνης) ότι η Ευρωπαϊκή Ένωση δεν εγγυάται ότι επιτρέπεται η χρήση εντός της Ευρωπαϊκής Ένωσης του λογοτύπου βιολογικής παραγωγής της ΕΕ, με την εξαίρεση της νομικής υπόστασης της Ευρωπαϊκής Ένωσης και του δικαιώματός της επί του λογοτύπου βιολογικής παραγωγής της ΕΕ («except to the extent of its corporate existence and of its underlying entitlement to the Organic Farming Mark»), δηλαδή προβλέπεται ότι η ευθύνη της Ευρωπαϊκής Ένωσης περιορίζεται μόνο στη νομική υπόσταση της Ευρωπαϊκής Ένωσης και στο δικαίωμα της Ευρωπαϊκής Ένωσης επί της πραγματοποιηθείσας καταχώρισης του σήματος,
                        
                     
                           —
                        
                        
                           στο άρθρο 7, παράγραφος 2, δεύτερο εδάφιο, ότι οι κανόνες χρήσης του συλλογικού σήματος σχετικά με τη χρησιμοποίηση και την εκμετάλλευση του λογοτύπου βιολογικής παραγωγής της ΕΕ μπορούν να συνυπάρχουν με τις διατάξεις της Ευρωπαϊκής Ένωσης και τους εθνικούς νόμους, αλλά, σε περίπτωση σύγκρουσης των διατάξεων σχετικά με τη χρήση του λογοτύπου βιολογικής παραγωγής της ΕΕ, υπερισχύουν και εφαρμόζονται οι κανόνες χρήσης του συλλογικού σήματος, πράγμα που σημαίνει ότι «in case of conflict concerning the use of the Organic Farming Mark» εφαρμόζονται οι «provisions of the present Regulations on use and management» και δεν εφαρμόζονται οι λοιπές διατάξεις, και συγκεκριμένα οι διατάξεις του κανονισμού (ΕΕ) 271/2010,
                        
                     
                           —
                        
                        
                           στο άρθρο 9, σημείο 3, ότι δεν επιτρέπεται η χρήση του λογοτύπου βιολογικής παραγωγής της ΕΕ κατά τρόπο υποτιμητικό ή επικριτικό για την Ευρωπαϊκή Ένωση ή για τους κανόνες χρήσης του συλλογικού σήματος που έχουν καθοριστεί από το Γραφείο της Μπενελούξ για την πνευματική ιδιοκτησία,
                        
                     
                           —
                        
                        
                           στο άρθρο 12, παράγραφος 1, ότι η Ευρωπαϊκή Ένωση επιφυλάσσεται του δικαιώματός της να ελέγχει άμεσα τα προϊόντα και το διαφημιστικό υλικό που φέρουν το λογότυπο βιολογικής παραγωγής της ΕΕ και να απαιτεί σε τακτά διαστήματα δείγματα χρήσης,
                        
                     
                           —
                        
                        
                           στο άρθρο 15, παράγραφος 1, ότι αρμόδια για την ερμηνεία των κανόνων χρήσης του συλλογικού σήματος είναι μόνο η Ευρωπαϊκή Ένωση, άρα η νόμιμη εκπρόσωπός της, δηλαδή η Ευρωπαϊκή Επιτροπή, πράγμα που σημαίνει ότι η ερμηνεία τους δεν εμπίπτει στην αρμοδιότητα των δικαστικών οργάνων της Ευρωπαϊκής Ένωσης,
                        
                     
                           —
                        
                        
                           στο άρθρο 15, παράγραφος 2, ότι οι κανόνες σχετικά με τη χρησιμοποίηση και την εκμετάλλευση του λογοτύπου βιολογικής παραγωγής της ΕΕ διέπονται από το βελγικό δίκαιο,
                        
                     
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Ο προσφεύγων προσβάλλει το νέο κείμενο του παραρτήματος XI του κανονισμού (ΕΚ) 889/2008 (1), όπως διαμορφώθηκε με τον κανονισμό (ΕΕ) 271/2010 (2).
   Ο προσφεύγων, προς στήριξη της προσφυγής του, ισχυρίζεται, πρώτον, ότι συντρέχει παράβαση του άρθρου 297, παράγραφος 1, τρίτο εδάφιο, ΣΛΕΕ, διότι το παράρτημα XI, μέρος Α, σημείο 9, του κανονισμού 889/2008, όπως τροποποιήθηκε με τον κανονισμό 271/2010, παραπέμπει στους κανόνες χρήσης του συλλογικού σήματος τους οποίους καθόρισε η Επιτροπή κατά την καταχώριση του λογοτύπου βιολογικής παραγωγής της ΕΕ στο Γραφείο της Μπενελούξ για την πνευματική ιδιοκτησία και οι οποίοι δεν έχουν δημοσιευθεί στην Επίσημη Εφημερίδα, μολονότι έχουν, λόγω της παραπομπής αυτής, την ίδια δεσμευτική ισχύ όπως και το ίδιο το κείμενο του κανονισμού της Επιτροπής.
   Δεύτερον, ο προσφεύγων ισχυρίζεται ότι η εξελικτική αυτή παραπομπή στους κανόνες χρήσης του συλλογικού σήματος παρέχει στην Επιτροπή τη δυνατότητα να τροποποιεί το ουσιαστικό εννοιολογικό περιεχόμενο του κανονισμού 271/2010 κατά την κρίση της, αποκλείοντας τα κράτη μέλη, οπότε καταστρατηγείται και ματαιώνεται η νομιμοποίηση της νομοθετικής πράξης που βασίζεται στη συμμετοχή των κρατών μελών.
   Τρίτον, ο προσφεύγων βάλλει κατά του ότι οι κανόνες χρήσης του συλλογικού σήματος προβλέπουν, κατά τους ισχυρισμούς του, ότι κανείς δεν επιτρέπεται να χρησιμοποιεί τον λογότυπο της Ευρωπαϊκής Ένωσης για τη βιολογική παραγωγή, αν δεν του έχει χορηγηθεί η σχετική άδεια από τις ελεγκτικές αρχές ή τα ελεγκτικά όργανα. Κατά τον προσφεύγοντα, αυτό είναι ασυμβίβαστο με το άρθρο 24, παράγραφος 2, και το άρθρο 25, παράγραφος 1, του κανονισμού (ΕΚ) 834/2007 (3), διότι οι διατάξεις αυτές προβλέπουν το δικαίωμα των μονάδων βιολογικής παραγωγής να χρησιμοποιούν τον λογότυπο βιολογικής παραγωγής της ΕΕ για τα βιολογικά προϊόντα που παράγουν σύμφωνα με τις διατάξεις του κανονισμού.
   Τέταρτον, ο προσφεύγων ισχυρίζεται ότι οι κανόνες χρήσης του συλλογικού σήματος περιλαμβάνουν ρήτρα αποκλεισμού της ευθύνης της Ευρωπαϊκής Επιτροπής, χάρη στην οποία το θεσμικό αυτό όργανο απαλλάσσεται παρανόμως από το υπηρεσιακό καθήκον της να αποτρέπει τις ζημίες, δηλαδή και τη ζημία του προσφεύγοντος.
   Πέμπτον, ο προσφεύγων ισχυρίζεται ότι οι κανόνες χρήσης του συλλογικού σήματος προβλέπουν, με δεδομένο ότι οι κανόνες αυτοί ισχύουν παράλληλα προς τις διατάξεις άλλων νομοθετικών πράξεων της Ευρωπαϊκής Ένωσης και εθνικών νόμων, ότι, σε περίπτωση σύγκρουσης διατάξεων, υπερισχύουν πάντοτε οι κανόνες χρήσης του συλλογικού σήματος, πράγμα που σημαίνει ότι παραβιάζεται η αρχή της υπεροχής του δικαίου της Ένωσης.
   Έκτον, ο προσφεύγων βάλλει κατά του ότι οι κανόνες χρήσης του συλλογικού σήματος του απαγορεύουν να χρησιμοποιεί τον λογότυπο βιολογικής παραγωγής της ΕΕ κατά επικριτικό για την Ευρωπαϊκή Ένωση τρόπο. Έτσι προσβάλλεται αυθαίρετα και αναιτιολόγητα το θεμελιώδες δικαίωμά του να εκφράζει ελεύθερα τη γνώμη του.
   Έβδομον, ο προσφεύγων ισχυρίζεται ότι οι κανόνες χρήσης του συλλογικού σήματος προβλέπουν ότι η Ευρωπαϊκή Επιτροπή μπορεί να απαιτεί από τους χρήστες του λογοτύπου βιολογικής παραγωγής της ΕΕ δείγματα χρήσης και να τα εξετάζει, πράγμα που σημαίνει ότι η Επιτροπή αποκτά δικαίωμα άμεσης επέμβασης στις επιχειρήσεις και ανατρέπει την κατανομή των αρμοδιοτήτων μεταξύ του οργάνου αυτού και των κρατών μελών.
   Όγδοον, ο προσφεύγων βάλλει κατά της καταχώρισης από την Ευρωπαϊκή Επιτροπή του λογοτύπου βιολογικής παραγωγής της ΕΕ ως συλλογικού σήματος, καθόσον η καταχώριση αυτή είναι, μεταξύ άλλων, ασυμβίβαστη με τον κανονισμό 834/2007.
   Ένατον, ο προσφεύγων ισχυρίζεται ότι οι κανόνες χρήσης του συλλογικού σήματος επιφυλάσσουν μόνο στην Επιτροπή την αρμοδιότητα ερμηνείας τους, οπότε προσβάλλεται το ερμηνευτικό μονοπώλιο του Δικαστηρίου.
   Τέλος, ο προσφεύγων ισχυρίζεται ότι είναι αυθαίρετο το γεγονός ότι οι κανόνες χρήσης του συλλογικού σήματος επιβάλλουν την υπαγωγή ακόμη και του προσφεύγοντος στο βελγικό δίκαιο.
   
      (1)  Κανονισμός (ΕΚ) 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (ΕΕ L 250, σ. 1).
   
      (2)  Κανονισμός (ΕΕ) 271/2010 της Επιτροπής, της 24ης Μαρτίου 2010, σχετικά με την τροποποίηση του κανονισμού (ΕΚ) 889/2008 για τον καθορισμό λεπτομερών κανόνων εφαρμογής του κανονισμού (ΕΚ) 834/2007 του Συμβουλίου όσον αφορά τον λογότυπο βιολογικής παραγωγής της Ευρωπαϊκής Ένωσης (ΕΕ L 84, σ. 19).
   
      (3)  Κανονισμός (ΕΚ) 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) 2092/91 (ΕΕ L 189, σ. 1).